I. Štefanov, minister výstavby a regionálneho rozvoja SR: (2009-10-28):
Chcel by som povedať jednu vec. Rozhodnutie v Bruseli nebolo urobené. Ja som také rozhodnutie doteraz nevidel, takže by som bol rád, keby ste neklamali a povedali pravdu. Takéto rozhodnutie neexistuje. Ja som sa zúčastnil niekoľkých stretnutí s pánom Dirkom Ahnerom, ktorý je generálny riaditeľ Digi Regio, a jednali sme o veciach takým spôsobom, aby sme prestali traumatizovať slovenskú spoločnosť... (Kýchnutie v sále.) Na zdravie! Je to pravda. ... aby sme prestali traumatizovať slovenskú spoločnosť (smiech v sále), aby sme našli riešenie, ktoré vyrieši tento problém, čo ale, samozrejme, niekomu nejde celkom, nejde celkom pod nos. Keď sa tu hovorí o toľkých peniazoch, ktoré boli len tak „premindžárené“, treba povedať aj to, že sme prišli skutočne o 38 mil. eur za verejné obstarávania, ktoré sa robili v rokoch 2004 až 2006 predchádzajúcou vládou a tie peniaze sú skutočne nenávratne preč. A bojovali sme aj za prešľapy predchádzajúcej vlády, pretože táto suma mohla byť až takmer 120 mil. eur, ale išlo nám o to, aby Slovenská republika v korekciách za tieto verejné obstarávania prišla o čo najmenej peňazí. Ja budem len reagovať na zopár vecí, skôr by som povedal, takých praktických. Bola tu toľko omieľaná úradná tabuľa. Ja by som chcel len povedať, že túto úradnú tabuľu tam zavesili už naši predchodcovia za predchádzajúcej vlády. Táto úradná tabuľa tam visela už aj vtedy, aj vtedy bola používaná a nie je pravda, že sa k tejto tabuli nedá dostať. K tej tabuli je verejný prístup. Vy viete, ktorí ste boli aj na poslaneckom prieskume, že jednoducho priestory ministerstva začínajú za tými sklenenými dverami pri výťahoch. Kde sme tu tabuľu mali dať? Jedine do priestorov. A kde tá tabuľa mala byť? Obhajujem v podstate predchádzajúcu garnitúru. Samozrejme, kde ju mali dať? Jedine ju mohli umiestniť v priestoroch ministerstva. Pozývam ktoréhokoľvek z vás, príďte sa pozrieť, či sa na ministerstvo dá dostať, alebo nedá dostať. Mnohé roky sa podpisuje zmluva s SBS-kou, ktorá tam má 24-hodinovú službu sedem dní v týždni. Čiže neobstojí argument a je klamstvo, že sa k uvedenej úradnej tabuli nedá dostať. A úplná hlúposť je, že tie dvere sú zamknuté. Nie je tam ani, tuším, zámok na zamykanie. Možno by bolo treba povedať ale inú vec, dedičstvo, ktoré sme zdedili, keď sa tu hovorí o toľkých, o tom, o čo Slovenská republika nenávratne prišla, a to je každoročné vyplácanie nájomného, ktoré je vo výške viac ako 65 mil. korún za podnájom budovy, ktorá je pre ministerstvo výstavby absolútne nevyhovujúca, ale zmluva je pripravená tak bravúrne, že je nevypovedateľná. Za 10 rokov Slovenská republika zaplatí pomaly miliardu korún len za prenájom. Za tieto peniaze Slovenská republika, alebo teda ministerstvo výstavby mohlo mať jednu veľmi peknú budovu, možno aj so zlatými kľučkami. Dosť ma prekvapuje útok na predsedu Úradu pre verejné obstarávanie, čo by teda ako koaličného partnera v prechádzajúcej vláde. Vieme všetci veľmi dobre, že pán Angyal je bývalý nominant SMK a určite nikoho z vás nenechá, alebo teda nemá pochybnosti, že keby mal čo len malú možnosť ten tender zrušiť alebo dať pokutu, alebo udeliť inú sankciu, tak by to určite bol urobil, ale to neurobil. Hádam nechcete povedať, že pán Angyal s nami spolupracoval pri tejto veci. Hm, príde mi to, možno by sa bolo treba zamyslieť nad významnom toho, čo tvrdíte. Je mi jasné, že do nekonečna je treba škandalizovať ministerstvo výstavby, pretože ministerstvo výstavby, to nie je len škandalizovaný tender, ministerstvo výstavby sú aj iné veci, ktoré sú na Slovensku oveľa viac viditeľné, a ľudia si ich možno všimnú viac ako donekonečna opakovaný nezmysel. Len pre ilustráciu je to vyše 770 škôl, materských škôlok a stredných škôl, ktoré boli schválené z Regionálneho operačného programu pre celé Slovensko, nie teda len pre určitú časť, ako to bolo v minulosti, ale pre celé Slovensko. Ďalších 450 projektov v rámci regenerácie sídiel. Množstvo hasičských a záchranných zborov sa zrekonštruuje. Sú tu cesty II. a III. triedy, ktoré sa rekonštruujú v rámci Regionálneho operačného programu. Ja viem, že sa to nepočúva dobre, ale tieto projekty zabezpečia alebo udržia pracovné príležitosti pre takmer 150-tisíc ľudí. Ďalej je tu vládny program zatepľovania, ktorý aj napriek tomu, že sa ozývali na začiatku roka alebo v čase vzniku tohto programu hlasy, že to nebude dobre fungovať, to bude zlé, to za nerozbehne do konca roka. Už dneska máme okolo 450 žiadostí a sú v sume vyššej, ako bola vyhradená na tento vládny program. A aj tu sa vytvorí okolo 8-tisíc pracovných miest, resp. sa udrží okolo 8-tisíc pracovných miest. Ďalšou vecou, ktorú ministerstvo výstavby zabezpečuje, je výstavba nájomných bytov pre sociálne slabé rodiny, štartovacie byty pre mladé rodiny. V tomto roku ich vybuduje alebo sa ich vybuduje okolo 3-tisíc. Aj tu vznikajú ďalšie pracovné príležitosti. Takto by som mohol pokračovať aj okolo vecí, ktoré donekonečna škandalizujete od vypracovania systému riadenia štrukturálnych fondov, vďaka ktorým dneska Slovenská republika je nie tak, ako tu odznelo, na chvoste, ale na špičke v Európskej únii. A, vážení, kto tvrdí, že sa čerpá a donekonečna opakuje 1 % z hľadiska celého obdobia, tak asi nie je celkom zorientovaný. My vieme veľmi dobre, že na každý rok, alebo tí, ktorí sa zaoberajú eurofondmi, vieme, že na každý rok je určená určitá alokácia a táto alokácia musí byť systémom N+3 vyčerpaná. To znamená, záväzok roku 2007 musí byť vyčerpaný do konca roku 2010. Dnes je čerpanie veľmi progresívne. Už dnes sa čerpá záväzok z roku 2007 na vyše 30 % a tento proces je veľmi rýchly. A si dovolím predpovedať, ak sa nestane teda nejaká závažná katastrofa, toto číslo by sa mohlo v polovičke budúceho roka blížiť k 100 %. Čiže nie je pravda, že čerpanie je katastrofálne. Treba povedať ľuďom pravdu. (Potlesk.) Len tak mimo rečou, teda pomimo Regionálny operačný program, keďže tento je takým dominantným programom, v rámci ministerstva výstavby už sa dneska čerpá na 55 % záväzku roku 2007. V rámci Národného strategického referenčného rámca sú však aj operačné programy, ktoré už majú čerpania na 100 % zo záväzku roku 2007 a začínajú čerpať záväzok roku 2008. Čerpanie na Slovensku je skutočne na veľmi dobrej úrovni. Logo. Toľko omieľané logo. Samozrejme, keď poviete verejnosti logo, ukážete jeden obrázok a poviete, že to logo stálo 2 mil. korún, pochopiteľne, že ľudia, bežná verejnosť, proste jednoducho si povie, samozrejme, to je moc. Prekvapuje ma však jedna vec pánov, ktorí boli na ministerstve výstavby na poslaneckom prieskume a videli tie dizajn manuály. Neviem, prečo je taký problém povedať pravdu? Vy viete veľmi dobre, že tie peniaze nešli za logo, len za ten obrázok, ale tie materiály sú 350-stranové, dizajn manuály plné zložitých grafických vecí. Jednoducho Brusel vyžadoval, aby sme urobili solídny dizajn manuál, pretože tento dizajn manuál a všetky, ktoré sú obsiahnuté v tomto dizajn manuáli, sa budú používať nielen do konca programovacieho obdobia do roku 2013, ale vzhľadom na to, že na rok 2013 platí pravidlo N+2, budú sa používať až do roku 2015 a vzhľadom na to, že keď skončí toto obdobie, je tu ešte ďalšie päťročné monitorovacie obdobie, tak až do roku 2020. Počul som tu také veci, že som vypracoval tender, vypracoval som zmluvu, vypracoval som poklady pre verejné obstarávanie, vyplatil som zmluvy, som autorom, odborný garantom. Viete, na jednej strane teší vaše uznanie, ale, žiaľ, musím priznať, že nemám až také kvality, nie som právnik, čiže nevedel by som takú zmluvu pripraviť, nie som ani odborne spôsobilá osoba, čiže pripraviť verejné obstarávanie je pre mňa pomerne zložitý proces, povedal by som skoro, až španielska dedina. Takže mrzí ma, že ma obviňujete z niečoho, aj keď možno v dobrom úmysle. Ďakujem. Počúvam tu ďalej, že za tlačovku sa platí 2-tisíc korún za člena. To mi príde trošku zvláštne, ako to myslíte, že za ľudí, ktorí prídu na tlačovku, každý dostane 2-tisíc korún? Veď aj tu treba ľuďom povedať pravdu, ako je to s konferenciami, ako je to so školeniami, že to sú všetko veci, sú to povinné jazdy, ktoré sú nevyhnutné a musia urobiť. A keď ľudia sedia na konferencii alebo na školení a sú tam celý deň, tak im musíte dať aj nejaké občerstvenie, musíte sa im postarať o obed, dostanú nejaký propagačný materiál, pretože my musíme zabezpečiť aj publicitu Európskej únie a jednotlivých operačných programov. Je veľmi jednoduché povedať, tam sa dáva účastníkovi 2-tisíc korún. Pobavil ma výraz jediná firma. Pokiaľ ja viem a si spomínam, aj tu by bolo treba povedať pravdu. Pokiaľ ja viem, bolo, tender vyhralo konzorcium firiem. Donekonečna sa omieľajú dve slovenské spoločnosti. Treba povedať aj to, že tam v tom konzorciu bola aj belgická spoločnosť a ďalšia spoločnosť, ktorá má belgické vedenie. Čiže pustite sa aj to týchto firiem, prečo nenaháňate aj tieto firmy? To sú ostatne firmy, ktoré pôsobia v Európskej únii dlhé, dlhé roky. Ja by som nechcel ďalej hovoriť, pretože si myslím, že to nemá význam, ale parafrázoval by som na záver to, čo povedal pán Lipšic, akurát by som trošku zmenil, ako hovorím, parafrázoval by som, že ak niekto takýmto spôsobom kritizuje ministerstvo a tento tender, tak tomu buď nerozumie, alebo je hlúpy. Ďakujem za pozornosť. (Potlesk.)